**NOTĂ INFORMATIVĂ**

**la proiectul hotărîrii Guvernului cu privire la completarea Hotărîrii Guvernului nr. 78 din 21 februarie 1994**

Ministerul Afacerilor Interne a elaborat proiectul hotărîrii Guvernului cu privire la completarea Hotărîrii Guvernului nr. 78 din 21 februarie 1994 „Cu privire la modul de calculare a vechimii în muncă, stabilire şi plată a pensiilor şi indemnizaţiilor militarilor, persoanelor din corpul de comandă şi din trupele organelor afacerilor interne, colaboratorilor Centrului Naţional Anticorupţie şi sistemului penitenciar”, prin care se propune completarea lit. d) pct. 8, în vederea stabilirii unor înlesniri la calcularea vechimii în muncă pentru stabilirea pensiei angajaţilor Instituţiei de Stat cu Destinaţie Specială „Obiectele Speciale nr. 5101, nr. 5102” a Serviciului Protecţiei Civile şi Situaţiilor Excepţionale, calculîndu-se două luni vechime în muncă pentru o lună de serviciu.

Completările propuse în proiect sunt necesare în vederea calculării vechimii în muncă pentru stabilirea pensiei colaboratorilor atestaţi ai Instituţiei de Stat cu Destinaţie Specială (ISDS) „Obiectele Speciale nr. 5101, nr. 5102” al Serviciului Protecţiei Civile şi Situaţiilor Excepţionale al Ministerului Afacerilor Interne, care a fost creată în anul 1960 cu scopul de recepţie, transportare, condiţionare, stocare şi păstrare îndelungată şi inofensivă a surselor radioactive(materialelor radioactive) solide, lichide şi biologice, fiind unicul depozit specializat în Republica Moldova.

Ținem să menţionăm că, la obiectul special nr. 5101 sunt stocate deşeuri radioactive cu o activitate totală de circa 136000 Ci (Ciurie). Astfel, în urma investigaţiilor efectuate la punctul de depozitare definitivă a deşeurilor radioactive de către experţii Agenţiei Internaţionale pentru Energia Atomică s-au constatat ***nivele înalte de contaminare radioactivă*** cu radionuclizi de Radiu-226 şi Stronţiu-90, produse ca urmare a deermetizării rezervorului nr.1 cu ***migrarea radionuclizilor menţionaţi în sol şi apele freatice,*** ce depăşesc concentraţiile obişnuite de radionuclizi în sol de cca. 22 ori şi respectiv 53 ori, iar concentraţia vaporilor de gaz radioactiv Radon în unele locuri de muncă ***depăşeşte concentraţia admisibilă*** ***de sute de ori***.

Deşeurile care conţin radionuclizi de tipul „alfa” cu o perioadă de înjumătăţire foarte lungă (de peste mii, milioane şi miliarde de ani – Ra-226). Radionuclizii de tip „alfa” se caracterizează printr-o radiotoxicitate extremă şi prezintă un pericol foarte serios pentru mediu şi sănătatea populaţiei.

Situaţia creată se estimează ca ***stare de accident de categoria III*** şi necesită măsuri urgente pentru limitarea arealului de contaminare a solului și apelor freatice.

Angajaţii instituţiei, aflîndu-se pe teritoriul dat, sunt ***supuşi în permanenţă unor riscuri majore***, cauzate de acţiunile radiaţiilor ionizante la locurile de muncă care iradiază organismul uman, iar expunerea la radiaţiile ionizante a angajaţilor instituţiei și în condiţii normale de activitate pot provoca efecte deterministice şi stocastice care, la rîndul său, afectează grav sănătatea angajaţilor, iar în unele cazuri poate duce şi la deces.

De menţionat că, munca prestată la ISDS „Obiectele Speciale nr. 5101, nr. 5102” este caracterizată ca ***lucrări cu condiţii de muncă deosebit de grele şi deosebit de vătămătoare,*** cu atribuirea codului: К.73. B.015 Primirea, transportarea, clasificarea, sortarea, caracterizarea, condiţionarea, depozitarea şi stocarea deşeurilor radioactive; К.73.B.016 Transportarea materialelor radioactive; К.73. B.017 Dezactivarea transportului, containerelor de transportare, utilajului, echipamentului, teritoriului; К.73. B.018 Evaluarea situaţiei radiaţionale în încăperi şi pe teritorii, la transport, în procesul de transportare, în procesul de dezactivare, fiind inclusă în Lista – tip a lucrărilor şi locurilor de muncă cu condiţii grele şi deosebit de grele, vătămătoare, pentru care salariaţilor li se stabilesc sporuri de compensare, aprobată prin Hotărîrea Guvernului nr. 1487 din 31 decembrie 2004.

Articolul 42 alin(2) al Legii nr. 156 din 14 octombrie 1998 [privind pensiile de asigurări sociale de stat](http://lex.justice.md/index.php?action=view&view=doc&lang=1&id=311620) stabilește ***stagiul special*** realizat la lucrări foarte nocive şi foarte grele, necesar obţinerii drepturilor la pensie pentru limită de vîrstă persoanelor indicate în art.41 alin.(3), de 10 ani pentru bărbaţi şi de 7 ani şi 6 luni pentru femei.

Totodată , conform Hotărîrii Guvernului nr. 822 din 15 decembrie 1992 „Cu privire la aprobarea Listelor nr. 1 a unităţilor de producţie, lucrărilor, profesiilor, funcţiilor şi indicilor, în temeiul cărora se acordă dreptul la pensie pentru limita de vîrstă în condiţii avantajoase” sunt reglementate și lucrări desfășurate la Obiectele Speciale, lucrări cu substanţe radioactive, surse de radiaţii ionizate și activitatea în magazii și **depozite de substanțe radioactive**.

Subsidiar, relevăm că în prezent, în cadrul instituţiei respective activează 10 persoane atestate, dintre care, în baza unor calcule aproximative, vor beneficia de înlesniri la pensie doar 3-4 angajaţi, respectiv cîte 8 persoane o dată în 10-13 ani vor beneficia de dreptul de a se pensiona.

Prin urmare, salariul anual cu condiţiile majorărilor din 01 ianuarie 2014 a persoanelor atestate la ISDS „Obiectele Speciale nr.5101, 5102” constituie 622,8 mii lei sau mediu la o persoană - 62,3 mii lei (622,8 mii lei pentru 10 persoane). Potrivit calculelor preventive, pensia la un angajat va constitui circa 31,2 mii lei anual (62,3 x 50%). Luînd în consideraţie, că pe parcursul a 10 ani se pot elibera din serviciu 10 persoane sau 1,0 anual, impactul financiar va constitui 31,2 x 1,0=31,2 mii lei. Iar în cazul fluctuaţiei actuale la pensie pot să ajungă 50 % din efectiv sau 5 persoane, constituind astfel 0,5 anual şi impactul de 15,6 mii lei (31,2 x 0,5=15,6 mii lei).

În contextul celor enunţate, prin implimentarea proiectului propus se va asigura îmbunătățirea protecției angajaților împotriva expunerii la radiații ionizante sau a contaminării radioactive peste limitele permise de legislația în vigoare.

**Viceministru Oleg BABIN**